Document ID: 31983D0557

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Οκτωβρίου 1983 για τις αιτήσεις απόδοσης και πληρωμής προκαταβολών σύμφωνα με την οδηγία 79/197/ΕΟΚ σχετικά με πρόγραμμα για την προώθηση της αποξήρανσης λιμναζουσών εκτάσεων στο έδαφος εκατέρωθεν των συνόρων Ιρλανδίας και Βόρειας Ιρλανδίας (Το κείμενο στην αγγλική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 79/197/ΕΟΚ του Συμβουλίου της 6ης Φεβρουαρίου 1979 σχετικά με πρόγραμμα για την προώθηση της αποξήρανσης λιμναζουσών εκτάσεων στο έδαφος εκατέρωθεν των συνόρων της Ιρλανδίας και της Βορείου Ιρλανδίας (1), και ιδίως το άρθρο 7 παράγραφος 4,
Εκτιμώντας:
ότι οι αιτήσεις απόδοσης και πληρωμής προκαταβολών που υποβάλλονται από την Ιρλανδία και το Ηνωμένο Βασίλειο για τη Βόρεια Ιρλανδία στο Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, πρέπει να περιλαμβάνουν ορισμένα στοιχεία που να καθιστούν δυνατό να επαληθεύεται ότι η δαπάνη συμβιβάζεται με τις διατάξεις της οδηγίας 79/197/ΕΟΚ και με το κοινό πρόγραμμα Ιρλανδία/Ηνωμένο Βασίλειο, που έχει εγκριθεί σύμφωνα με το άρθρο 2 παράγραφος 2 της οδηγίας αυτής-
ότι, για να είναι ο έλεγχος αποτελεσματικός, η Ιρλανδία και το Ηνωμένο Βασίλειο πρέπει να θέτουν τα δικαιολογητικά έγγραφα στη διάθεση της Επιτροπής για περίοδο τριών ετών από την καταβολή της τελευταίας απόδοσης-
ότι, για να μπορεί η Επιτροπή να καταβάλλει προκαταβολές, πρέπει να καθοριστούν οι σχετικές λεπτομέρειες και διαδικασίες-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις για απόδοση που αναφέρονται στο άρθρο 7 παράγραφος 1 της οδηγίας 79/197/ΕΟΚ πρέπει να υποβάλλονται όπως προβλέπεται στον πίνακα του παραρτήματος 1.
2. Η Ιρλανδία και το Ηνωμένο Βασίλειο κοινοποιούν στην Επιτροπή, μαζί με την πρώτη αίτηση απόδοσης, τα κείμενα των εθνικών διατάξεων εφαρμογής και ελέγχου των διοικητικών οδηγιών, καθώς και τα έντυπα ή οποιαδήποτε άλλα έγγραφα σχετικά με τη διοικητική ενέργεια προς εφαρμογή των σχετικών μέτρων.
Άρθρο 2
Η Ιρλανδία και το Ηνωμένο Βασίλειο θέτουν στη διάθεση της Επιτροπής, για περίοδο τριών ετών μετά την καταβολή της τελευταίας απόδοσης, το σύνολο των δικαιολογητικών εγγράφων ή τα επικυρωμένα αντίγραφα που έχουν στην κατοχή τους, βάσει των οποίων έχουν χορηγηθεί οι ενισχύσεις που προβλέπονται από την οδηγία 79/197/ΕΟΚ, καθώς και τα έγγραφα βάσει των οποίων έχουν καταρτιστεί οι αιτήσεις απόδοσης και πληρωμής προκαταβολών.
Άρθρο 3
Οι αιτήσεις πληρωμής προκαταβολών που αναφέρονται στο άρθρο 7 παράγραφος 3 της οδηγίας 79/197/ΕΟΚ πρέπει να υποβάλλονται όπως προβλέπεται στο παράρτημα 2.
Άρθρο 4
1. Οι προκαταβολές που καταβάλλονται από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, δεν μπορούν να υπερβαίνουν το 80 % του ποσού της κοινοτικής συμμετοχής στη χρηματοδότηση των δαπανών που προβλέπονται κατά το έτος αναφοράς.
2. Οι προκαταβολές που δεν θα χρησιμοποιηθούν κατά το έτος για το οποίο έχουν καταβληθεί, αφαιρούνται από την προκαταβολή που θα καταβληθεί το επόμενο έτος.
Άρθρο 5
Η Ιρλανδία και το Ηνωμένο Βασίλειο υποβάλλουν έκθεση σχετικά με τη διεξαγωγή των εργασιών κατά τη διάρκεια του έτους αναφοράς, σύμφωνα με τον πίνακα του παραρτήματος 3.
Οι προκαταβολές για το επόμενο έτος δεν μπορούν να καταβληθούν πριν διαβιβασθεί στην Επιτροπή η προαναφερόμενη έκθεση.
Άρθρο 6
Η παρούσα απόφαση απευθύνεται στην Ιρλανδία και το Ηνωμένο Βασίλειο.
Βρυξέλλες, 18 Οκτωβρίου 1983.

Labels: 18
15
4
6